Sep 09,2016
'స్టాక్‌ విభజన' పరిశీలిస్తున్నాం: మారుతీ సుజుకీ
న్యూఢిల్లీ: దేశంలో అతిపెద్ద కార్ల తయారీ సంస్థ 'మారుతీ సుజుకీ ఇండియా' (ఎంఎస్‌ఐ) స్టాక్‌ ఆల్‌టైమ్‌ రికార్డు స్థాయికి చేరడంతో ఆ సంస్థ 'స్టాక్‌ స్ప్లిట్‌' (షేర్లను విడగొట్టాలని) దిశగా యోచిస్తున్నట్లు సమాచారం. ఇక్కడ నిర్వహించిన వార్షిక సర్వసభ్య సమావేశంలో ఒక వాటాదారు ఈ విషయమై అడిన ప్రశ్నకు ఎంఎస్‌ఐ సంస్థ ఛైర్మన్‌ ఆర్‌.సి.భార్గవ సానుకూలంగా స్పందించారు. స్టాక్‌ స్ప్లిట్‌ చేపట్టాలన్న సాధారణ డిమాండ్‌ గత కొంత కాలంగా వాటాదారుల నుంచి వినవస్తోందని తెలిపారు. ఈ డిమాండ్‌ను తాము డైరెక్టర్ల బోర్డు ముందు ఉంచనునట్లుగా ఆయన వివరించారు. త్వరలోనే దీనిపై బోర్డు ఒక నిర్ణయం తీసుకోగలదని తాము ఆశిస్తున్నట్లుగా ఆయన తెలిపారు. గత ఆర్థిక సంవత్సరం షేరు ఒక్కింటికి రూ.25లుగా ఉన్న డివిడెండ్‌ను ఈ ఏడాది రూ.35 లుగా మార్చేందుకు బోర్డు సమ్మతి తెలిపినట్లుగా వివరించారు. నేడు మారుతీ సుజుకీ షేర్లు రూ.5,422 దరిదాపుల్లో ట్రేడ్‌ అవుతున్నాయి. ఇదే ఇప్పటి వరకు అత్యధిక స్థాయి కావడం గమనార్హం.
మీ స్నేహితులకు రికమెండ్ చెయ్యండి